ועדת הכלכלה, כנסת 17, פרוטוקול מספר 6, 2006-05-23 10:50

משה כחלון: שלום לכולם, אני פותח את ישיבת ועדת הכלכלה.

משה כחלון: על סדר היום סעיף 36 שבפרק בפרק י"ב: תקשורת בהצעת חוק ההסדרים במשק המדינה (תיקוני חקיקה להשגת יעדי התקציב והמדיינות הכלכלית לשנת הכספים 2006), התשס"ו-2006 - תיקון חוק הרשות השנייה לטלוויזה ולרדיו.

משה כחלון: נציג האוצר, בבקשה.

ערן ניצן: התיקון המוצע בחוק מבקש לקבוע שני דברים: ראשית, דמי הרשיון.

ערן ניצן: הכוונה היא שמכוח חוק גובה הרשות השנייה דמי רשיון ודמי זכיון מהערוצים 2 ו-10 וישנה אי בהירות משפטית בנוגע להעברת הכספים הללו לאוצר המדינה.

ערן ניצן: תיקון החוק מציע לחדד את אי הבהירות הזאת.

ערן ניצן: התיקון השני קובע סוגיות בנושא מידע.

ערן ניצן: הממשלה, מכוח חוק, מקבלת את הכספים מאוצר המדינה - דמי הזכיון או דמי הרשיון בכל אחד מהמקרים - והיא רוצה לקבל את כל האינפורמציה הרלוונטית כדי לבצע בקרה ראויה.

ערן ניצן: לכן מוצע לתקן את החוק כך שתהיה לה סמכות לקבל כל מידע שרלוונטי לנושאים הללו, כמובן בכפוף לנושאי סודיות מסחרית, במידה ויידרש.

ערן ניצן: הממשלה תהיה מחויבת בשמירת הסודות המסחריים.

ערן ניצן: זאת ההצעה לתיקון החוק.

משה כחלון: תודה רבה.

משה כחלון: הרשות השנייה בבקשה.

נורית דאבוש: אנחנו מתנגדים לתיקון המוצע משני היבטים: אני חושבת שזה לא צריך להיות בחוק ההסדרים.

נורית דאבוש: שנית, המועצה שאני עומדת בראשה היא מועצה ציבורית ואני חושבת שלהטיל עלינו חובה נוספת מהווה איזושהי הבעה של אי אמון ומוסיף לנו עבודה שאנחנו לא ממש רוצים לקיים.

נורית דאבוש: אנחנו מדווחים למשרד האוצר, אנחנו מבוקרים על ידי כל הגופים הנדרשים ואין צורך בעניין הזה.

נורית דאבוש: עד לרגע זה עבדנו כך ואין שום עניין לשנות את זה.

נורית דאבוש: אני חושבת שזה מביע אי אמון במערכת ציבורית.

אתי בנדלר: למה התייחסה ההערה שלך בנוגע לאי אמון, לתיקון הראשון או לתיקון השני?

נורית דאבוש: כל מידע שנדרש מאיתנו אנחנו מעבירים.

נורית דאבוש: בשנים האחרונות לא היו בעיות עם העניין הזה וגם אם כן, הן היו בעיות פרסונליות ומשרד האוצר יודע בדיוק למה אני מתכוונת כשאני אומרת את זה.

נורית דאבוש: שנית, כגוף ציבורי חלה עלינו חובה להעברת מידע ומעולם לא קרה שנדרשנו להעברת מידע ולא העברנו.

נורית דאבוש: החלק המהותי בעיניי הוא העובדה שחלה עלינו החובה לדווח לגבי התמלוגים, איך זה נגזר, למה זה נגזר וכן הלאה.

נורית דאבוש: למה זה צריך להיות כך ולמה זה צריך להיות בחוק ההסדרים?

נורית דאבוש: מה הדרמה הגדולה שקרתה בשנים האחרונות?

אתי בנדלר: חיים, שוב ושוב נשאלת השאלה למה בחוק ההסדרים, מעבר לשאלה אם התיקון עצמו נדרש או לא.

אתי בנדלר: אני מבקשת התייחסות מפורשת שלכם מדוע זה צריך להיות בחוק ההסדרים.

חיים פרננדס: לעניין חוק ההסדרים, צריך להבין שלתיקונים האלה יש השפעה ישירה על תקציב המדינה.

חיים פרננדס: כשרשות השידור מתנהלת בצורה מסוימת, יש לזה השפעה ישירה על תקציב המדינה.

חיים פרננדס: כשצריך להוציא עובדים ברשות השידור, יש לזה השפעה ישירה על תקציב המדינה כי תקציב המדינה משתתף בעלויות הפרישה.

חיים פרננדס: כשיש היבטים של דמי רשיון או דמי רשיון, שמשולמים לקופת המדינה, יש השפעה ישירה על תקציב המדינה.

חיים פרננדס: כשמדובר על תמלוגים שהזכיינים מחויבים לשלם מתוקף חוק הרשות השנייה לטובת קופת המדינה, יש השפעה ישירה על תקציב המדינה.

חיים פרננדס: אם אנחנו רוצים לדעת בצורה טובה יותר, ברורה יותר ושקופה יותר כיצד התשלומים האלה נגזרים ומחושבים, נדרש התיקון הספציפי הזה שנמצא כאן.

אתי בנדלר: אתה מדבר כרגע על התמלוגים.

אתי בנדלר: הסעיף הראשון מדבר על דמי רשיון או על דמי זכיון חד פעמיים.

אתי בנדלר: האם היתה לכם בעיה בנושא הזה?

אתי בנדלר: האם היתה מחלוקת האם דמי הזכיון או דמי הרשיון האלה באמת עוברים לאוצר המדינה או לא?

אתי בנדלר: אם כן, האם צפויים במהלך השנה הקרובה עוד סיטואציות כאלה, שיחייבו העברת דמי רשיון או דמי זכיון חד פעמיים?

ליעמי וייסמן: לאחרונה היה מקרה שבו 45 מיליון שקל עוכבו ברשות השנייה, בלי שום סיבה מוסברת.

ליעמי וייסמן: החוק לא היה ברור.

אתי בנדלר: אתה אומר שבמכרז שהיה בערוץ 2 עוכבו דמי הביד הראשונים.

אתי בנדלר: המחלוקת הזאת נפתרה?

ליעמי וייסמן: היא נפתרה ממש לאחרונה.

אתי בנדלר: זאת אומרת שכעת אין שום בעיה אקטואלית.

אתי בנדלר: האם צפויים מכרזים נוספים במהלך השנה?

חיים פרננדס: כן.

חיים פרננדס: ודאי גברתי זוכרת שבשולחן הזה קידמנו את הצעת החוק לשידורים הדיגיטליים.

חיים פרננדס: את פרי העמלה אפשר לראות בשנה הקרובה, כאשר הרשות השנייה צפויה לקדם את נושא שידורי הרדיו הדיגיטליים ולהעניק רשיונות/זכיונות בהליך מכרזי כזה או אחר לגורמי שידור.

חיים פרננדס: גם כאן מאד יכול להיות שיידרש איזשהו תשלום חד פעמי ולכן הנושא הוא אקטואלי.

נורית דאבוש: לגבי נושא התשלום החד פעמי - היתה בעיה פרסונלית כי מועצת הרשות השנייה לא אהבה את ההחלטה הזאת, זאת היתה החלטה אישית של אדם אחד במערכת ובגלל החלטה אישית של אדם אחד, שלא נהג נכון, לא מתקנים חוק בחוק ההסדרים.

נורית דאבוש: לא ראיתי שאנשי האוצר עשו מאבק אמיתי בנושא הזה, לא ראיתי פנייה שלך אליי כיושבת ראש מועצה בסוגיה הזאת ועכשיו אתה בא לעשות תיקון בחוק ההסדרים.

נורית דאבוש: איפה היית כל השנה אם אכן כספי הביד עוכבו אצלנו?

ערן ניצן: הדיונים עם הרשות בהחלט התקיימו על הנושאים הללו, כשהם לוו בחוות דעת משפטיות.

נורית דאבוש: אני מכהנת כיושבת ראש המועצה החל מאוגוסט.

נורית דאבוש: דיברת איתי?

נורית דאבוש: שלחת לי מסמך בעניין הזה?

ערן ניצן: אני לא מנהל את נושא התמלוגים מול הרשות.

ליעמי וייסמן: היו מסמכים שנשלחו.

נורית דאבוש: לא למועצת הרשות השנייה, אני מצטערת.

ליעמי וייסמן: למנהל הרשות בוודאי.

נורית דאבוש: מנהל הרשות החליט כפי שהחליט, אבל אתה לא יכול לשנות כלל בחוק ההסדרים.

ליעמי וייסמן: אנחנו בסך הכל רוצים להבטיח את השקיפות, כפי שהיא קיימת בכל התקשורת.

ליעמי וייסמן: הדבר היחיד השונה הוא שהרשות השנייה מוציאה את המכרזים הללו, לא ישירות דרך המדינה.

ליעמי וייסמן: לכן לא משרד התקשורת גובה את הכספים.

ליעמי וייסמן: אנחנו רוצים להבטיח שכפי שהכבלים משלמים תמלוגים, גם זכייני הרשות השנייה ישלמו תמלוגים.

לאה ורון: המחלוקת אינה לגבי העברת התמלוגים.

ליעמי וייסמן: בעיית השקיפות.

חיים פרננדס: התיקון הזה, בהקשר להעברת המידע, הוא תיקון שמשווה את מה שקורה אצל זכייני הרשות השנייה לבין כל גורמי השידור האחרים בעולם התקשורת, בתחום הסלולר, בתחום הטלפוניה הנייחת, בתחום השידורים הרב ערוציים ועוד.

חיים פרננדס: הם מעבירים את כל המידע הנדרש לגבי ההכנסות שלהם וכיצד מחושבים התמלוגים.

חיים פרננדס: האוצר יכול לראות את התחשיבים ולהבין איך נגזרים התמלוגים, מה שלא קיים כן.

משה כחלון: נניח שכן, אבל למה בחוק ההסדרים?

משה כחלון: למה לא בחוק רגיל?

נורית דאבוש: לגבי נושא התמלוגים, האם היתה לכם עד היום בעיה איך זה נגזר?

נורית דאבוש: שאלתם שאלות כאלה?

נורית דאבוש: היו בעיות עם נושא התמלוגים מול הרשות השנייה?

נורית דאבוש: לא היו בעיות, בוודאי לא אקוטיות ולכן לא נדרש תיקון לעניין הזה.

נורית דאבוש: למה אתה צריך להיכנס עכשיו לשאלות איך אנחנו גוזרים ולמה אנחנו גוזרים?

נורית דאבוש: האם היתה שאלה כזאת במהלך עשר השנים האחרונות בהן החוק הזה קיים?

ליעמי וייסמן: כן.

ליעמי וייסמן: ביקשנו מידע, לא קיבלנו מידע, אנחנו לא יכולים לקבל מידע ואנחנו לא יכולים לדעת אם אנחנו מבצעים את התפקיד שלנו כיאות.

ליעמי וייסמן: לא תידרש מצידכם עבודה נוספת, אנחנו לא דורשים מכם עבודה נוספת אלא שאנחנו נוכל לעשות את העבודה שלנו.

נורית דאבוש: זאת מועצה ציבורית שמבוקרת, מה העניין?

נורית דאבוש: יש ועדת כספים שיושבת על הרשות.

נורית דאבוש: אתם פוגעים במועצה.

נורית דאבוש: אתה באמת חושב שאני כיושבת ראש מועצה ציבורית אאפשר לרשות השנייה לא לגזור נכון את התמלוגים?

נורית דאבוש: אני צריכה ללכת לבית הסוהר?

ליעמי וייסמן: למה את רוצה להחריג את הרשות משאר המדינה?

ליעמי וייסמן: את כל השאר אנחנו יכולים לבקר ורק לא את הרשות?

נורית דאבוש: עד היום לא עשית את זה.

נורית דאבוש: תעשה שינוי חקיקה, למה בחוק ההסדרים?

נורית דאבוש: איזה השפעה דרמטית יש לזה על תקציב המדינה?

ליעמי וייסמן: עשרות מיליוני שקלים.

אתי בנדלר: ברשות

אתי בנדלר: כם, אני רוצה לוודא האם משרד המשפטים סבור שתיקון כזה צריך להיות במסגרת חוק ההסדרים.

אתי בנדלר: סברתם שיש חילוקי דיעות פרשניים ביחס להעברת התמלוגים לאוצר המדינה?

קרן רפלנסקי: בשנה האחרונה אני מלווה מחלוקת לגבי כספי הביד.

קרן רפלנסקי: מהדיון שהתקיים כאן אפשר לראות שישנה אי בהירות בחוק, כפי שאמר ערן ניצן וכדי להסיר כל ספק אנחנו מציעים את התיקון לחוק.

קרן רפלנסקי: למה בחוק ההסדרים?

קרן רפלנסקי: השאלה הרלוונטית היא שאלתה של היועצת המשפטית של הוועדה האם בשנה הקרובה צפויים להשתלם לאוצר המדינה?

קרן רפלנסקי: התשובה היא חיובית ולכן אנחנו חושבים שזה צריך להיות בחוק ההסדרים.

קרן רפלנסקי: כמובן שהעמדה של האוצר מגובה על ידי משרד המשפטים בזמן שההחלטה התקבלה בממשלה.

קרן רפלנסקי: לגבי נושא העברת המידע - הייתי עדה למספר פעמים בהן אנשי החשב הכללי וגם אנשי אגף התקציבים רצו לבקש מידע מהרשות השנייה ולהעביר איזשהו מכתב רשמי מהממשלה כדי לקבל אותו.

קרן רפלנסקי: אמרתי להם שאני הייתי רוצה לראות שיש בחוק סמכות המאפשרת לממשלה בצורה רשמית לבקש מידע מגוף שהינו מחוץ לממשלה.

קרן רפלנסקי: כשזה נעשה בצורה לא רשמית המידע לא הועבר ואני הייתי עדה למספר פעמים כאלה.

נורית דאבוש: הדיון הזה לא צריך להיכנס לרזולוציה הזאת.

נורית דאבוש: יושבת כאן חבורה מאד מכובדת של אנשים ואני מכהנת כיושבת ראש המועצה כבר שמונה חודשים.

נורית דאבוש: מעולם אף אחד מכם לא ניגש אליי בכלל.

נורית דאבוש: על מה אתם מדברים?

קרן רפלנסקי: המידע צריך להיות מצוי בידי הממשלה.

משה כחלון: כל הגופים נותנים את המידע הזה למעט הרשות השנייה?

חיים פרננדס: כל הגופים בתחום התקשורת.

חיים פרננדס: הסוגייה הזאת פרוצדורלית לחלוטין ולא אישית, לא על מנת להטיל דופי, חלילה.

לאה ורון: שואל היושב ראש האם כל הגופים בתחום התקשורת נדרשים בחקיקה לעמוד באותם סעיפים שמתבקשת לעמוד בהם כעת הרשות השנייה?

לאה ורון: עורכת הדין נויפלד, סקרתם את העניין הזה?

קרן רפלנסקי: ההשוואה הנכונה איננה לגופים פרטיים אחרים.

אתי בנדלר: בחוק התקשורת בזק ושידורים יש תמלוגים מבעלי הרשיונות?

קרן רפלנסקי: כן.

נורית דאבוש: זאת מועצה ציבורית ולכן זה שונה לחלוטין.

נורית דאבוש: יש פה פגיעה גם במועצה הציבורית.

נורית דאבוש: מה אתם אומרים לה?

אתי בנדלר: גם המועצה לשידורי כבלים ולוויין היא מועצה ציבורית.

נורית דאבוש: זה לא אותו דבר.

נורית דאבוש: יש כאן אנשי ציבור, שאתם למעשה אומרים להם כך: רבותי, אנחנו לא סומכים עליכם שתבחנו היטב את הפעילות של הרשות.

נורית דאבוש: אם היו לכם טענות בשנה האחרונה הייתם מוזמנים לפנות למועצה הציבורית ולא להביא את זה לשינוי בחוק ההסדרים.

משה כחלון: אנחנו לא נקיים הצבעה עכשיו.

אתי בנדלר: אפשר לקרוא את הצעת החוק ולראות אם יש הערות לנוסח.

משה כחלון: אני מעדיף לקרוא את נוסח ההצעה ולהצביע עליה בישיבה הבאה.

משה כחלון: בימים הקרובים נקיים ישיבה נוספת.

משה כחלון: תודה רבה לכולם, הישיבה נעולה.